b'\n_START_ARTICLE_\nEl Hierro\n_START_SECTION_\nMaantiede ja luonto\n_START_PARAGRAPH_\nEl Hierro on pieni, vulkaaninen saari, jonka maasto on karun kaunista. Tulivuorenpurkauksia tapahtuu kuitenkin vain harvoin: syksyll\xc3\xa4 2011 tapahtunut vedenalainen tulivuorenpurkaus oli ensimm\xc3\xa4inen sitten vuoden 1793. Muun muassa La Restingasta l\xc3\xb6ytyy laavahiekkainen uimaranta. El Hierrolla el\xc3\xa4\xc3\xa4 my\xc3\xb6s monia kotoper\xc3\xa4isi\xc3\xa4 lajeja, muun muassa \xc3\xa4\xc3\xa4rimm\xc3\xa4isen uhanalainen kanarianj\xc3\xa4ttilisko.\n_START_SECTION_\nMatkailu\n_START_PARAGRAPH_\nEl Hierrolla k\xc3\xa4y vain v\xc3\xa4h\xc3\xa4n turisteja, eik\xc3\xa4 esimerkiksi Suomesta j\xc3\xa4rjestet\xc3\xa4 pakettimatkoja El Hierrolle. Saari on eritt\xc3\xa4in rauhallinen lomakohde, jossa y\xc3\xb6el\xc3\xa4m\xc3\xa4 ja ostosmahdollisuudet ovat minimaalisia. Saari sopii erityisen hyvin patikoijille, sill\xc3\xa4 saarella on useita eritasoisia vaellusreittej\xc3\xa4 sek\xc3\xa4 mahtavia n\xc3\xa4k\xc3\xb6alapaikkoja. Saarta on my\xc3\xb6s pidetty yhten\xc3\xa4 Euroopan parhaista sukelluskohteista, sill\xc3\xa4 merivesi on kirkasta ja merest\xc3\xa4 l\xc3\xb6ytyy eksoottisia kaloja. El Hierrolla on my\xc3\xb6s hyv\xc3\xa4t mahdollisuudet rauhalliseen rantalomailuun. Saarella on vain muutama hotelli, mutta suosittuja majoitusmuotoja ovat my\xc3\xb6s lomahuoneistot sek\xc3\xa4 luonnon keskell\xc3\xa4 sijaitsevat m\xc3\xb6kit ja maatilat.\n_START_SECTION_\nLiikenne\n_START_PARAGRAPH_\nEl Hierrolla on pieni lentoasema, jonne likenn\xc3\xb6id\xc3\xa4\xc3\xa4n vain paikallislentoja Teneriffalta ja Gran Canarialta. Lentoasema sijaitsee p\xc3\xa4\xc3\xa4kaupunki Valverden kupeessa. Teneriffalta on El Hierrolle my\xc3\xb6s lauttayhteys.\n_START_SECTION_\nFerron meridiaani\n_START_PARAGRAPH_\nVanhalla ajalla Ferro oli maailman l\xc3\xa4ntisin tunnettu maa-alue. T\xc3\xa4m\xc3\xa4n vuoksi Klaudios Ptolemaios valitsi Ferron meridiaanin l\xc3\xa4ht\xc3\xb6kohdaksi, josta maailman pituusasteet laskettiin. Saman pituuspiirin m\xc3\xa4\xc3\xa4r\xc3\xa4si vuonna 1634 my\xc3\xb6s kardinaali Richelieu Ranskassa k\xc3\xa4ytett\xc3\xa4vien karttojen nollapituuspiiriksi, mutta my\xc3\xb6hemmin tarkoitukseen alettiin k\xc3\xa4ytt\xc3\xa4\xc3\xa4 Pariisin observatorion pituuspiiri\xc3\xa4. Suomessa pituusasteita mitattiin toisinaan Ferrosta viel\xc3\xa4 1800-luvulla. Vasta Washingtonissa vuonna 1884 pidetyss\xc3\xa4 kansainv\xc3\xa4lisess\xc3\xa4 kokouksessa Greenwichin meridiaani m\xc3\xa4\xc3\xa4r\xc3\xa4ttiin nollameridiaaniksi.'